Jens August Schade

Jens August Schade (født 10. januar 1903 i Skive, død 20. november 1978 i København) var en dansk forfatter og digter. Han blev begravet på Assistens Kirkegård i København, i første omgang med en letnedbrydelig statue i marmorstøv (udført af vennen og billedhuggeren Lothar Oppermann) som gravsten, hvilket vakte en del furore. I dag forefindes en ny gravsten over både Jens August Schade og sønnen Virtus Schade, dekoreret af sidstnævntes enke, malerinden Karin-Lissa Schade.

Hans liv er beskrevet i bogen Schade i spejlet ved Virtus Schade, Panduro & Pandolfini 1977 i anledning af digterens 75-årsdag den 10. januar 1978.

Liv og virke 
J. A. Schade var en periode gift med Guri Schade. De fik sammen sønnen Virtus Schade, som Guri gik med i barnevogn fra København til Skagen – denne rejse har hun beskrevet i Med Virtus gennem Danmark, Gyldendal 1936, ligesom hendes liv med J. A. Schade er beskrevet i bogen HAN, NNF 1934. 

Udover Guri havde Schade gennem sit liv forhold til flere kvinder, som alle på deres måde lever med i forfatterskabet under betegnelsen "muser". Han kaldes "Den lyse digter" og skrev blandt andet en række erotiske digte. Desuden er hele forfatterskabet gennemsyret af en overnaturlig åndelighed. I en periode opstod en lyrisk/dramatisk retning i Frankrig – "schadisterne" (les Schadistes) med udgangspunkt i Schades forfatterskab.

Romanen Mennesker mødes og sød musik opstår i hjertet er nok den mest kendte bog i forfatterskabet, og blev til film i 1967, belønnet med Bodilprisen. Men det var digtene og især dramaerne, der havde Schades personlige fokus. Blev i 2006 optaget i Kulturministeriets Kulturkanon.

Udgivelser 
 Den levende violin – aandelige sange og sanselige, Woel, 1926
 Sjov i Danmark, eller som man ser det – satirisk sangværk, Gyldendal, 1928
 Hjerte-bogen – himmelske sange, Nyt Nordisk Forlag, 1930
 Den himmelske elskov paa jorden – roman, Nyt Nordisk Forlag, 1931
 Myggestikket eller himlens hævn – tragedie i 2 akter, Eget forlag, 1931
 Jordens ansigt, Rasmus Naver, 1932
 En mærkelig aften i verdens historie, Funkis Forlag, 1933
 Marsk Stig – drama – udsprunget af et folkevise-motiv Funkis Forlag, 1934
 En foraarsaften – drama, Bilag til "Julefluen", 1935
 Hos skøgen Phyllis eller en foraarsaften – drama, Bjerregård-Jensens Bogtrykkeri, 1957
 Kærlighed og kildevand – natur-billeder, Asche, 1936
 En eneste stor hemmelighed, Arthur Jensens Forlag, 1937
 Urskoven”, med Hans Scherfig, Wilhelm Hansen, 1937
 Kommode-Tyven eller udødelig kærlighed, Christreu’s Forlag, 1939
 Verdenshistorier, Carit Andersen, 1940
 Digte”, ved Kjeld Elfelt, Thaning & Appel, 1942
 Kærlighedens symfoni, Thaning & Appel, 1942
 Kællingedigte eller lykkelig kærlighed, Thaning & Appel, 1944
 Mennesker mødes og sød musik opstaar i hjertet, Nyt Nordisk Forlag, 1944
 Jeg er tosset efter dig eller mordet paa Cuxton Slot, Thorkild Hansens Forlag, 1945
 Det evige liv – samlede digte Schultz, 1948
 Hvor hjertet hører til holder forstanden aldrig op – fra den eksploderende evighed, Schultz, 1949
 Jordens største lykke – et forårsevangelium Schultz, 1949
 Til en uartig pige – digte, 1949
 Digte, Akademiets Kunsterneraftener, 1951
 Helvede opløser sig – verdensbilleder, Schultz, 1953
 Der er kærlighed i luften – digte, Schultz, 1954
 Schades højsang – lyrisk symfoni, Thaning & Appel, 1958
 Schade-dramatik (Bind 2: Myggestikket eller himlens hævn, Tragedie – Marsk Stig, drama – En forårsaften, drama – Nattens frelse, kosmisk drama), Stig Vendelkær, 1965
 Sjov i verden – en flyverejse om jorden, Gyldendal, 1965
 En kærlighedshistorie fra provinsen – med tildigtninger, Stig Vendelkær Bøgerne, 1967
 Schades erotiske univers – velkommen i det grønne – digte om kællinger, engle, søstre og uartige piger, ved Virtus Schade, Stig Vendelkær Bøgerne, 1967
 Den ukendte Jens August Schade – prosa, lyrik, journalistik og tegnekunst, Stig Vendelkær, 1968
 Danmarksrejse, Stig Vendelkær, 1970
 Overjordisk – digte, Gyldendal, 1973
 Schade og kærlighed, ved Poul Borum, Stig Vendelkær, 1973
 Besøg på Danmarks limfjord, Poul Kristensen, 1974
 København – hvor eventyret huserer, essays i Europas hovedstæder – billeder og stemninger, Lademann, 1974
 Kællinge – og andre digte, Weimar & Archen, 1975
 Blå time, ved Gyrd Løfqvist, Brøndum, 1975
 70 eventyr om det hemmelighedsfulde København og Omegn, Stig Vendelkær, 1978
 Digter i Danmark, ved Britta & Virtus Schade, Lindhardt og Ringhof, 1982
 Digte til dig, Centrum, 1983
 Billede med farver, novelle i Mennesket – den tobenede gris, ved Bent Rasmussen, Aschehoug, 1986
 Digte, ved Asger Schnack, Hans Reitzels Forlag, 1987
 Fattig er jeg blevet, ved Virtus Schade, Brage, 1990
 Schades digte, ved Torben Brostrøm, Gyldendal, 1999
 Sonet udgav LP'en Sjov i Danmark (SLP1601), hvor forfatteren læser op, og Trille synger, musik af Benny E. Andersen, 1969.

Priser 
 Emma Bærentzens Legat. 1933
 Drachmannlegatet. 1944
 Astrid Goldschmidts Legat. 1949
 Frøken Suhrs Forfatterlegat. 1951
 Emil Aarestrup Medaillen. 1955
 Det Danske Akademis Store Pris. 1963
 Johannes Ewalds Legat. 1971

Referencer

Eksterne henvisninger 
 
 
 Jens August Schade på litteraturpriser.dk

Danskere i 1900-tallet
Dramatikere fra Danmark
Digtere fra Danmark
Det Danske Akademis Store Pris
Personer fra Skive
Personer i Kraks Blå Bog (afdøde)
Dansksprogede forfattere fra Danmark
Personer med enkeltværker i Kulturkanonen
Studenter fra Viborg Katedralskole